b'\n_START_ARTICLE_\nPlatnica (riba)\n_START_SECTION_\nOpis\n_START_PARAGRAPH_\nPlatnica je riba z vretenastim, bo\xc4\x8dno splo\xc5\xa1\xc4\x8denim telesom, pokritim z velikimi luskami. Ima majhno glavo z majhnimi, podstojnimi usti, katerih ustnice so debele, v njih pa so enoredni goltni zobje. Hrbet je pri odraslih primerkih svetlo sivozelene barve, boki so v istem barvnem tonu, le malce svetlej\xc5\xa1i, trebuh pa bel do modrikast. Hrbtna in repna plavut sta istih odtenkov kot trup, prsni sta bledo rumene, trebu\xc5\xa1ni in predrepna plavut pa so rde\xc4\x8dkaste barve. Platnica dose\xc5\xbee dol\xc5\xbeino do 45 cm, povpre\xc4\x8dno pa te ribe \xc5\xbeivijo do 15 let. Spolno dozorijo v tretjem letu starosti, drstijo pa se aprila in maja na plitvih prodi\xc5\xa1\xc4\x8dih ali v gostem rastlinstvu re\xc4\x8dnih rokavov, kamor samice prilepijo od 40.000 do 60.000 iker. V \xc4\x8dasu drstitve dobijo samci bele drstne bradavice po glavi in telesu._NEWLINE_Platnica se hrani z vodnim rastlinjem, ob\xc4\x8dasno pa tudi z raznimi vodnimi \xc5\xbeu\xc5\xbeelkami in njihovimi li\xc4\x8dinkami.\n_START_SECTION_\nRaz\xc5\xa1irjenost\n_START_PARAGRAPH_\nPlatnica \xc5\xbeivi v jatah le v spodnjih delih vseh ve\xc4\x8djih pritokov reke Donave od Bavarske navzdol ter v Donavi sami. Pri nas jo je najti v reki Krki, spodnjem toku reke Save, v Dravi, Muri in ve\xc4\x8djih pritokih teh rek, predvsem v pasovih mrene in plo\xc5\xa1\xc4\x8di\xc4\x8da. Populacija platnice v Evropi mo\xc4\x8dno upada, vzrok za to pa ni znan in je verjetno povezan z onesna\xc5\xbeevanjem.'